CELEX: 62022TN0173
Language: el
Date: 2022-03-30 00:00:00
Title: Υπόθεση T-173/22: Προσφυγή της 30ής Μαρτίου 2022 — T Systems International κατά Επιτροπής

20.6.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 237/56
            
         
      Προσφυγή της 30ής Μαρτίου 2022 — T Systems International κατά Επιτροπής
      (Υπόθεση T-173/22)
      (2022/C 237/73)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: T-Systems International GmbH (Φρανκφούρτη επί του Μάιν, Γερμανία) (εκπρόσωποι: E. van Nuffel d’Heynsbroeck, D. Bogaert και T. Payan, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση ανάθεσης της σύμβασης παροχής υπηρεσιών για την οποία διεξήχθη ο Διαγωνισμός DIGIT/A3/PR/2019/010 σχετικά με τις Διευρωπαϊκές υπηρεσίες τηλεματικής μεταξύ διοικήσεων (στο εξής: TESTA), τα αποτελέσματα του οποίου κοινοποιήθηκαν την 21η Ιανουαρίου 2022·
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τρεις λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 168, παράγραφος 6, του δημοσιονομικού κανονισμού (1) και υποστηρίζεται ότι όλες οι προσφορές που υποβλήθηκαν στο πλαίσιο της διαδικασίας ήταν παράνομες καθώς οι προβλεπόμενες στη συγγραφή υποχρεώσεων προϋποθέσεις καθιστούν την εκτέλεση της υπηρεσίας και, κατ’ επέκταση, την υποβολή κανονικής προσφοράς υπερβολικά δυσχερή ή αδύνατη.
               
            
                  2.
               
               
                  Με τον δεύτερο λόγο προβάλλεται ότι η καθής τροποποίησε τις υποχρεωτικές απαιτήσεις που προβλέπονται στη συγγραφή υποχρεώσεων παραβιάζοντας τους ουσιώδεις όρους της διαδικασίας κατά τον έλεγχο των προσφορών των άλλων προσφερόντων.
               
            
                  3.
               
               
                  Με τον τρίτο λόγο προβάλλεται ότι υφίσταται υψηλός κίνδυνος ουσιώδους τροποποίησης της σύμβασης καθώς η Επιτροπή ήταν αδύνατο να αγνοεί ότι οι τεχνικοί όροι βάσει των οποίων το θεσμικό αυτό όργανο ανέθεσε τη σύμβαση επρόκειτο πολύ σύντομα να καταστούν παρωχημένοι, αν δεν ήταν ήδη παρωχημένοι κατά τον χρόνο διεξαγωγής του διαγωνισμού, με αποτέλεσμα να παραβεί το άρθρο 170 του δημοσιονομικού κανονισμού.
               
            
         (1)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ 2018, L 193, σ. 1).